ທາລົກນ້ອຍ ລັດຮາວາຍ ເປັນຜູ້ເຄາະຮ້າຍ ຕິດເຊື້ອໄວຣັສ Zika ທີ່ທຳລາຍສະໝອງ
ພະຍາດຕິດແປດດ້ວຍຍຸງນີ້ ເປັນກໍລະນີທຳອິດ ຂອງລັດຮາວາຍ ທີ່ກ່ຽວພັນກັບການເກີດລູກ ທີ່ຜິດປົກກະຕິ ໃນຈຳພວກທາລົກຫຼາຍພັນຄົນ ທີ່ຫາກໍເກີດໃໝ່ໆ ໃນອາເມລິກາ ລາຕິນ.
ບັນດາເຈົ້າໜ້າທີ່ສາທາລະນະສຸກ ສະຫະລັດ ໄດ້ເຊື່ອມໂຍງ ເດັກນ້ອຍທີ່ເກີດມາພ້ອມກັບສະໝອງບໍ່ສົມບູນ ໃສ່ກັບກໍລະນີ ທຳອິດ ຂອງເຊື້ອໄວຣັສ ທີ່ຮູ້ຈັກກັນວ່າ Zika virus ຂອງລັດ ຮາວາຍ ອັນເປັນເຊື້ອພະຍາດເກີດມາຈາກຍຸງ ທີ່ກ່ຽວພັນກັບ ການເກີດລູກ ທີ່ຜິດປົກກະຕິຢ່າງຮ້າຍແຮງ ໃນພວກທາລົກ ຫຼາຍພັນຄົນ ທີ່ຫາກໍເກີດໃໝ່ໆ ໃນປະເທດບຣາຊີລ ແລະ ແຫ່ງອື່ນໆ ໃນອາເມລິກາ ລາຕິນ ບັນດາເຈົ້າໜ້າທີ່ຂອງສະຫະລັດ ກ່າວອີກວ່າ ແມ່ຂອງເດັກນ້ອຍ ດັ່ງກ່າວ ໄດ້ໄປອາໄສຢູ່ໃນບຣາຊີລ ຈົນເຖິງ ເດືອນພຶດສະພາ ປີ 2015 ບັນດາເຈົ້າໜ້າທີ່ ສົງໄສວ່າ ນາງໄດ້ຕິດເຊື້ອພະຍາດ ໃນ ລະຫວ່າງ ຖືພາ ພ້ອມກັບເຊື້ອໄວຣັສ ໄດ້ເຂົ້າໄປເຖິງຮັງໄຂ່ ແລະ ທຳລາຍການເຕີບໂຕ ຂອງສະໝອງທາລົກ ເຊື້ອໄວຣັສທີ່ກະທົບຕໍ່ສະໝອງ ຊຶ່ງກໍ່ໃຫ້ເກີດມີຫົວກະໂລກນ້ອຍຜິດປົກກະຕິ ແລະ ກະທົບການພັດທະນາຂອງສະໝອງ ແມ່ນເຊື່ອກັນວ່າ ເປັນການແຜ່ລາມໂດຍຍຸງ ທີ່ໄດ້ກັດຄົນຜູ້ທີ່ໄດ້ຕິດເຊື້ອໄວຣັສນັ້ນ ອາການຕ່າງໆ ຂອງມັນ ລວມມີ ໄຂ້ໜ້ອຍໜຶ່ງ ເຈັບປວດຂໍ້ຕໍ່ກະດູກ ແລະ ຄັນເປັນຜື່ນຕາມໜັງໂຕ ກໍລະນີຂອງຄົນຮາວາຍ ໄດ້ຖືກລາຍງານເມື່ອວັນເສົາວານນີ້ ມື້ໜຶ່ງຫຼັງຈາກ ບັນດາເຈົ້າ ໜ້າທີ່ສາທາລະນະສຸກ ໄດ້ປະກາດເຕືອນການເດີນທາງໄປຍັງ 14 ປະເທດ ແລະ ຂົງ ເຂດຕ່າງໆ ໃນເກາະ Caribbean ແລະ ອາເມຣິກາ ລາຕິນ ບ່ອນທີ່ມີກໍລະນີ Zika ໄວຣັສຫຼາຍ ທີ່ໄດ້ຖືກບັນທຶກໄວ້ ການແຈ້ງເຕືອນດັ່ງກ່າວ ແມ່ນສະເພາະພວກແມ່ຍິງ ທີ່ຖືພາ ໃຫ້ຫລີກເວັ້ນການເດີນທາງໄປ ບຣາຊີລ, ໂຄລອມເລຍ, ແອລຊາລວາດໍ, ກົວເຕມາລາ, ປານາມາ, ປາຣາໄກວ, ສຸຣິນາມ, ເວເນຊູເອລາ ແລະ ປົວໂຕ ຣິໂກ ໃນວັນເສົາວານນີ້ ເກາະ Barbados ໄດ້ລາຍງານ ກໍລະນີທຳອິດຂອງຕົນເຊັ່ນກັນ ເມື່ອເດືອນແລ້ວນີ້ ບັນດາເຈົ້າໜ້າທີ່ຂອງບຣາຊີລ ໄດ້ລະບຸ ໄວຣັສ Zika ໃນ 20 ກໍລະນີ ຈາກ 27 ລັດ ໂດຍສະເພາະແມ່ນຢູ່ໃນລັດ Pernambuco ຊຶ່ງໄດ້ມີລາຍງານ ຫຼາຍກວ່າ 1,000 ກໍລະນີ ແລະ ມີ 3 ຄົນໄດ້ເສຍຊີວິດແລ້ວ